GYLLENE KLUBBEN

Jäsenkirje 2/2022 Helsinki 20.9.2022

Ärade gyllenister!

Lämpimän ja aurinkoisen kesän jälkeen on aika käynnistää kerhomme toiminta, joka toivottavasti voi palata normaalimpiin uomiin yli kaksivuotisen pandemiajakson jälkeen. Uuden toimistonhoitajamme Sini Sydänmaanlakan kanssa olemme muutaman kerran jo tavanneet ja suunnitelleet ohjelmaa alkavaan syksyyn, ja vähän jo keväällekin.

Ensimmäiseksi vierailukohteeksi olen itsekin espoolaisena suunnitellut vierailua Espoon kaupunginmuseoon, jossa juhlistetaan Espoon 50-vuotista taivalta kaupunkina. **Ti 11.10. klo 14.30** olisimme tervetulleita ruotsinkieliseen opastukseen Tapiolan WeeGee-talolle, jonne pääsee metrolla ja Tapiolan terminaalista mm. busseilla 548 ja 549. Museokortti kannattaa tietysti ottaa mukaan, koska käynti on omakustanteinen. SRO kustantaa opastuksen. Oppaamme Tanja Ekholm on luvannut kertoa niin Espoon muinaishistoriasta kuin lähiöiden synnystäkin, puutarhakaupunki Tapiolaa unohtamatta. **Ilmoittautukaa Sinille 2.10. mennessä**: svenska@suomenruotsinopettajat.fi

Suomen kansainvälisimpiin kuvanveistäjiin kuuluva Eila Hiltunen (mm. Sibelius-monumentti) on ajankohtainen tänä syksynä​, kun hänen syntymästään tulee 100 vuotta. Suosittelemme gyllenistejä omin päin käymään Helsingin Kuusisaaressa Didrichsenin taidemuseossa, jossa näyttely jatkuu koko syksyn ajan.

Toinen syksyn kohokohdista olisi suunnitelmiemme mukaan Svenska Teatern'in "Evigt ung"- näytelmä **to 3.11. klo 19**. Se on musikaalinen komedia täynnä elämää, huumoria ja lämpöä. Lähes ysikymppiset "Svenskiksen" näyttelijät muistelevat nuoruuttaan ja esittävät antaumuksella sen ajan biisejä. Ohjaajana huumorin mestari Adde Malmberg. Varaamme etukäteen lippuja 10–12 ensimmäiselle.  **Ilmoittautumiset 30.9. mennessä Sinille toimistoon.** Ilmoittautumisen yhteydessä maksathan lipun hinnan 36 euroa yhdistyksen tilille: FI53 8000 1600 0830 01.

Svenska nu -päivät järjestetään Hanasaaressa 11.-12.11.2022. Tapahtuman yhteydessä on SRO:n sääntömääräinen syyskokous, johon myös gyllenistit ovat tervetulleita. Kokous järjestetään **12.11 klo 13–14.30.** Hanasaaressa on muutenkin laajasti erilaista kulttuuritarjontaa, kuten Månadens nordiska film, taidepolku ulkona sekä erilaisia näyttelyitä, joihin kannattaa ehdottomasti tutustua.

Lucian päiväksi **13.12**. olemme suunnitelleet perinteistä joululounasta ravintola Sunniin. Sen jälkeen voi taas halutessaan mennä seuraamaan Tuomiokirkkoon Lucian kruunausta ja kulkuetta. Tästä lähempänä lisää tietoa.

Suunnittelemamme retki lienee parempi järjestää keväällä valoisaan aikaan kuin syksyn pimeydessä. Kohteeksi ajattelin Tuusulanjärven taiteilijayhteisöä, Ainolaa ja Halosenniemeä aiemmin suunnitellun Raseborgin sijaan. Onhan Tuusula kuitenkin lähempänä ja Ainolaankin pääsee nykyisin junalla aivan viereen. Retkestä tulossa myöhemmin lisätietoa.

Pirteää syksyä ja iloisia ruskavärejä kaikille! Lämpimästi tervetuloa toimintaamme sekä uudet että vanhat "gyllenistit"

Terveisin klubi-isäntä Juha Pohja ja SRO:n uusi toimistonhoitaja Sini Sydänmaanlakka